作者:無可
標題:寄題廬山二林寺
內容:廬嶽東南秀，香花惠遠蹤。名齊松嶺峻，氣比沃州濃。積岫連何處，幽崖越幾重。雙流湓隱隱，九派棹憧憧。山限東西寺，林交旦暮鐘。半天傾瀑溜，數郡見爐峰。巖並金繩道，潭分玉像容。江微匡俗路，日杲晉朝松。棕徑新苞拆，梅籬故葉壅。嵐光生疊砌，霞焰發高墉。窗籟虛聞狖，庭煙黑過龍。定僧仙嶠起，逋客虎溪逢。濩落垂楊戶，荒涼種杏封。塔留紅舍利，池吐白芙蓉。畫壁披雲見，禪衣對鶴縫。喧經泉滴瀝，沒履草豐茸。翠竇欹攀乳，苔橋側杖筇。探奇盈夢想，搜峭滌心胸。冥奧終難盡，登臨惜未從。上方薇蕨滿，歸去養乖慵。